Rower dood, nog 1 gewond in skietery by Sassa-betaalpunt | Netwerk24
Deur André Damons 05 Desember 2019 14:26
Die rowers het glo voor die aanval ook 'n 80-jarige oudpolisieman gekaap, ontvoer en hom toe doodgeskiet. Hulle het vermoedelik sy groen Mercedes-Benz in die rooftog gebruik, het Wahl Bartmann, uitvoerende hoof van die Fidelity-groep, in 'n verklaring gesê.
Een van dié maatskappy se wagte is in die been gewond en die vermoede bestaan dat al vier rowers wat gevlug het, beseer is.
Die voorval was omstreeks 08:30 by 'n gemeenskapsaal naby die Marquard-polisiekantoor, waar mense hul Sassa-uitbetalings sou ontvang.
Brig. Motantsi Makhele, provinsiale polisiewoordvoerder, sê ses mans het die wagte in 'n wit Volkswagen Golf GTi tot by die betaalpunt gevolg. Die wagte is daar beroof en die geld is uit hul voertuig gehaal.
"Polisiebeamptes in die aanklagkantoor het mense gehoor skree en is dadelik soontoe. Die rowers het op die beamptes losgebrand.
"Die lede het teruggeskiet en een van die rowers is dood en nog een is in 'n kritieke toestand," sê Makhele.
Hulle vermoed die ander vier mense wat weggekom het, is ook gewond.
Die polisie het beslag gelê op 'n R5-aanvalsgeweer en twee pistole.
Geen polisiebeampte is in die skietery gewond nie.
Bartmann het gesê hul veiligheidswagte het die rower doodgeskiet en nog een gewond.
Volgens hom het die rowers nie net in die wit Golf gery nie, maar ook in 'n groen Mercedes-Benz. Dit het later geblyk dat die Mercedes gekaap is.
Volgens hom was vier van hul wagte op die toneel en die bestuurder van die geldwa het eerste die verdagte voertuie gewaar. Hy het dadelik die geldwa gesluit en versterking van die polisie ingeroep.